S-171/2014

Mál þetta, sem var dómtekið 11. nóvember s.l., höfðaði lögreglustjórinn á Akureyri með tveimur ákærum á hendur X.

Ákæra, útgefin 26. september 2014.

Með þessari ákæru er mál höfðað á hendur ákærðu;

„fyrir fjársvik, með því að hafa í samtals 26 færslum á tímabilinu 5. september 2014 til 7. september 2014, svikið út vörur og þjónustu með því að nota debetkort sem hún hafði stolið af [...] sínum, [A], en kortið var gefið út á reikning nr. [...] í útibúi Íslandsbanka á Akureyri, og ákærða notaði kortið til að svíkja út vörur og þjónustu með 16 færslum í verslunum og símafyrirtækjum á Akureyri og 10 færslum í verslunum í Reykjavík og komst þannig yfir vörur og þjónustu að verðmæti 141.907.- krónur.

Telst þetta varða við 248. gr. almennra hegningarlaga nr. 19, 1940.

Þess er krafist að ákærða verð dæmd til refsingar og til greiðslu alls sakarkostnaðar.“

Ákæra, útgefin 26. september 2014.

Með þessari ákæru er mál höfðað á hendur ákærðu;

„fyrir eftirtalin hegningar- og umferðarlagabrot:

I. Fyrir þjófnað með því að hafa þriðjudaginn 3. júní 2014, stolið skóm að verðmæti 24.995.- krónum úr skóversluninni Mössubúð sem staðsett er í verslunarmiðstöðinni Glerártorgi á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

II. Fyrir þjófnað, með því að hafa aðfararnótt þriðjudagsins 15. júlí 2014, farið inn í íbúðarhúsið að [...] á Ólafsfirði og stolið þaðan fartölvu af gerðinni Dell.

Telst þetta varða við 1. mgr. 244. gr. almennra hegningarlaga nr. 19, 1940.

III. Fyrir nytjastuld, þjófnað og umferðarlagabrot, með því að hafa aðfararnótt þriðjudagsins 15. júlí 2014, tekið í heimildarleysi bifreiðina [...], þar sem hún stóð við Bifreiðaverkstæðið Bás, Ránargötu 14 á Siglufirði og ekið henni án ökuréttar og óhæf til að aka henni vegna neyslu fíkniefna og deyfandi lyfja frá Siglufirði til Ólafsfjarðar, þar sem hún snéri til baka og ók aftur til Siglufjarðar, þar sem hún yfirgaf bifreiðina við leikskólann á Siglufirði að Brekkugötu 2 og fyrir að hafa stolið sjónauka úr bifreiðinni áður en hún yfirgaf hana.

Telst þetta varða við 1. mgr. 244. gr. og 1.mgr. 259. gr. almennra hegningarlaga nr. 19, 1940, sbr. lög nr.29, 1956 og 1. mgr., sbr. 2. mgr. 44. gr., 1. mgr., sbr. 2. mgr. 45. gr. A og 1. mgr. 48. gr., sbr.1. mgr. 100. gr. umferðarlaga nr. 50, 1987, með síðari breytingum.

IV. Fyrir nytjastuld og umferðarlagabrot, með því að hafa sunnudagskvöldið 3. ágúst 2014, tekið í heimildarleysi bifreiðina [...], þar sem hún stóð á bifreiðastæði við rækjuvinnslu Ramma hf., við Gránugötu á Siglufirði og ekið henni án ökuréttar og undir áhrifum fíkniefna (í blóðsýni sem tekið var úr ákærðu í tilefni rannsóknarinnar mældist MDMA 175 ng/ml., metýlfenídat 15 ng/ml. og tetrahýdrókannabínól 0,9 ng/ml.) en hún byrjar aksturinn með því að bakka bifreiðinni á hús rækjuvinnslunnar og um götur Siglufjarðar, uns hún stöðvaði aksturinn austan við [...] á Siglufirði.

Telst þetta varða við 1. mgr. 259. gr. almennra hegningarlaga nr. 19, 1940, sbr. lög nr. 20, 1956 og 1.mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingar [svo!] ökuréttar samkvæmt 101. gr. og 102. gr. nefndra umferðarlaga, með síðari breytingum.“

Ákærða krefst vægustu refsingar sem lög leyfa.

A.

Ákærða hefur komið fyrir dóm og skýlaust játað sakargiftir, líkt og þeim er lýst í framangreindum ákærum. Með játningu ákærðu, sem ekki er ástæða til að efa að sé sannleikanum samkvæm, sem og gögnum málsins, er nægilega sannað að hún hafi gerst sek um þá háttsemi sem í ákærum er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

B.

Ákærða, sem er 25 ára gömul, var samkvæmt sakavottorði þann 4. október 2012 dæmd í 30 daga skilorðsbundið fangelsi til tveggja ára fyrir þjófnað. Hún hefur nú rofið skilorð þess dóms og ber að taka hann upp og dæma refsingu í einu lagi með þeim málum sem hér eru til umfjöllunar, sbr. ákvæði 60. og 77. gr. almennra hegningarlaga nr. 19, 1940. Þykir refsing ákærðu, m.a. með hliðsjón af sakaferli, hæfilega ákveðin fangelsi í sex mánuði. Til þess ber að líta, sbr. viðeigandi ákvæði 70. gr. og 74. gr. hegningarlaganna, að ákærða játaði skýlaust brot sín við alla meðferð málsins, að þýfi var skilað að stærstum hluta til eiganda fyrir tilstilli lögreglu, að ákærða lýsti yfir iðran og lýsti jafnframt yfir einlægum vilja til að taka á fíkn sinni. Að þessu virtu þykir fært að skilorðsbinda hluta fangelsisrefsingarinnar eins og greinir í dómsorði. Með heimild í 4. mgr. 77. gr. hegningarlaganna verður ákærða einnig dæmd til að greiða 130.000 króna sekt til ríkissjóðs og svipt ökurétti í 10 mánuði frá birtingu dómsins að telja. Fangelsi í níu daga komi í stað sektarinnar verði hún eigi greidd innan fjögurra vikna frá birtingu dómsins að telja. Þá verður hún dæmd til greiðslu sakarkostnaðar, sem samkvæmt yfirliti lögreglustjóra nemur 146.928 krónum.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærða, X, sæti fangelsi í sex mánuði, en fresta skal fullnustu fjögurra mánaða af refsingunni og falli sá hluti niður að liðnum tveimur árum frá uppkvaðningu dómsins að telja haldi hún almennt skilorð 3. mgr. 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærða greiði 130.000 króna sekt til ríkissjóðs og komi níu daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærða er svipt ökurétti í 10 mánuði frá birtingu dómsins að telja.

Ákærða greiði 146.928 krónur í sakarkostnað.